ครม. อนุมัติการจัดทำและลงนามร่างความตกลงระหว่างรัฐบาลไทยกับรัฐบาลเมียนมาว่าด้วยการบริหาร การบำรุงรักษา และการใช้สะพานมิตรภาพ ไทย - เมียนมา ข้ามแม่น้ำเมย/ตองยิน แห่งที่ 2
นายอาคม เติมพิทยาไพสิฐ รัฐมนตรีว่าการกระทรวงคมนาคม เปิดเผยว่า ที่ประชุมคณะรัฐมนตรีมีมติอนุมัติการจัดทำและลงนามร่างความตกลงระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐแห่งสหภาพเมียนมา ว่าด้วยการบริหาร การบำรุงรักษา และการใช้สะพานมิตรภาพ ไทย - เมียนมา ข้ามแม่น้ำเมย/ตองยิน แห่งที่ 2 ตามที่กระทรวงคมนาคมเสนอ         ทั้งนี้ โครงการก่อสร้างสะพานมิตรภาพ ไทย - เมียนมา ข้ามแม่น้ำเมย/ตองยิน แห่งที่ 2 ดำเนินการแล้วเสร็จเมื่อวันที่ 31 มกราคม 2562 และทั้งสองฝ่ายได้จัดพิธีฉลองความสำเร็จการก่อสร้างสะพานฯ ไปเมื่อวันที่ 19 มีนาคมที่ผ่านมา ซึ่งคาดว่าการเปิดใช้สะพานดังกล่าวประมาณปลายเดือนกันยายนหรือต้นเดือนตุลาคมนี้         ดังนั้น จึงมีความจำเป็นต้องจัดทำความตกลงระหว่างรัฐบาลแห่งราชอาณาจักรไทยและรัฐบาลแห่งสาธารณรัฐแห่งสหภาพเมียนมา เพื่อกำหนดพื้นฐานทางกฎหมายที่จำเป็นเกี่ยวกับกรรมสิทธิ์ ความร่วมมือทางกฎหมาย การใช้การบริหารและการบำรุงรักษาสะพานบนพื้นฐานของความร่วมมือและความเคารพในเอกราชอธิปไตยความเสมอภาคระหว่างกัน และเพื่อให้ทั้งสองประเทศถือปฏิบัติในการดำเนินการบริหารและบำรุงรักษาสะพานให้อยู่ในสภาพดี มีประสิทธิภาพสูงสุดต่อการคมนาคมขนส่งระหว่างประเทศ อีกทั้งเอื้ออำนวยประโยชน์ซึ่งกันและกัน         สำหรับสาระสำคัญร่างความตกลงดังกล่าวจะกำหนด กรรมสิทธิ์โครงสร้างสะพานจะแบ่งที่จุดกึ่งกลางของสะพานหลัก และทั้งสองฝ่ายจะรับผิดชอบร่วมกันในการบริการ การบำรุงรักษาสะพาน และการซ่อมแซมสะพาน รวมทั้งร่วมกันออกค่าใช้จ่ายในสัดส่วนที่เท่ากัน การรักษาความปลอดภัย  การบำรุงรักษาที่เกี่ยวข้องกับตลิ่ง อัตราค่าผ่านสะพาน การปรับปรุงระเบียบการผ่านแดน การผ่านสะพาน ของผู้ที่เกี่ยวข้องกับการบริหารและการบำรุงรักษาสะพาน และระบบจราจร โดยทั้งสองฝ่ายตกลงตั้งคณะกรรมาธิการเพื่อร่วมมือและประสานการงานการดำเนินการดังกล่าว#สะพานมิตรภาพ ไทย - เมียนมา  #กระทรวงคมนาคม  #มติคณะรัฐมนตรี  #สำนักข่าว #กรมประชาสัมพันธ์